Efterårsferien skulle gerne være en rigtig hyggelig uge for hele familien. Men for mange bliver ferien til et mareridt, fordi man risikerer at komme hjem til et opbrudt og gennemrodet hus. Derfor opfordrer politiet nu til, at man tager sine forholdsregler, før man rejser hjemmefra, og hæfter sig ved følgende gode råd. For de kortere, mørke dage giver indbrudstyve optimale betingelser for at arbejde. Se på dit hus med tyvens øjne: Tyve går efter de huse, der ligger mest isoleret, og hvor de med størst sandsynlighed kan arbejde i fred. Derfor er det en god idé, hvis man kortlægger sig sit hus' mest udsatte punkter og tænker over, om man har dyre ting til at stå i vinduerne og "lokke". Når det er gjort, anbefaler politiet, at man overvejer at gøre følgende: - Luk og lås alle vinduer og døre, når man forlader hjemmet. - Vedligehold dit  træværk, så det bliver sværere for tyvene at bryde ind via vinduer og døre. - Sørg for gode hasper og hængsler. - Gem dit værktøj og dine redskaber godt væk, så tyvene ikke kan bruge det til at bryde ind med. - Klip din hæk ned, så tyven ikke har den at gemme sig bag. - Lad ikke dine værdigenstande være synlige udefra - flyt dem væk fra vindueskarmene. - Opsæt eventuelt en bevægelsessensor, der tænder lys udenfor og tidsindstil en lampe til at tænde sig indenfor, så det ser ud, som om nogen er hjemme. - Undgå at fortælle på de sociale medier, at du er bortrejst. - Lad også gerne haven rode lidt, så det ser ud, som om der er nogen hjemme. Alternativt kan man anskaffe en tyverialarm gennem et vagtselskab. Og skulle uheldet være ude, kan man vinde meget ved at mærke eller registrere familiens værdigenstande - det gør dem lettere at finde igen efter et indbrud, fordi tyve vil have svært ved at afsætte mærkede genstande. Politiet understreger også, at man ikke skal begynde at gøre rent i sit hjem efter et indbrud, før politiet er blevet tilkaldt og har været forbi. Man kan komme til at slette vigtige beviser som sko- eller fingeraftryk med en vaskeklud. Og sidst, men ikke mindst, er det prisværdigt at holde øje med hinanden. Lav eventuelt en aftale med naboen om at tømme postkassen, mens man er væk, så stakken af uhentede reklamer ikke afslører, at man er bortrejst. Politiet anbefaler også, at man ikke tøver med at ringe 114, hvis man ser noget mistænkeligt i nabolaget.

Referat:
Gem værktøj, værdigenstande og fulde postkasser langt væk, når du tager på ferie. Politiet er kommet med gode råd til at undgå indbrud i efterårsferien.